b'\n_START_ARTICLE_\nH\xc3\xb8iskolens Chemikerforening\n_START_PARAGRAPH_\nH\xc3\xb8iskolens Chemikerforening (HC) er linjeforeningen til sivilingeni\xc3\xb8rstudenter ved linjen Industriell kjemi og bioteknologi ved NTNU Norges Teknisk Naturvitenskapelige Universitet i Trondheim. NTNU var tidligere kjent som NTH, Norges tekniske h\xc3\xb8yskole. Foreningens fane og navn indikerer at r\xc3\xb8ttene strekker seg tilbake til den gamle h\xc3\xb8yskolen og den tradisjonelle sivilingeni\xc3\xb8rutdanningen. I de senere \xc3\xa5r er ogs\xc3\xa5 studenter ved linje for Materialteknologi tatt opp i foreningen.\n_START_SECTION_\nHistorie\n_START_PARAGRAPH_\nH\xc3\xb8iskolens Chemikeforening ble offisielt stiftet 8. mars 1915. Foreningen avholdt sitt f\xc3\xb8rste m\xc3\xb8te 10. mai 1915, hvor foreningens f\xc3\xb8rste lover ble behandlet og vedtatt. Foreningens f\xc3\xb8rste pHormand var Endre Berner._NEWLINE_HCs ridderskap Cornu Aureum (Den Gyldne Retorte) ble dannet I 1918 og eksisterer den dag i dag. HCs pHormand eller pHorquinde er i sin funksjonsperiode ogs\xc3\xa5 ridderskapets Stoormaester. I 1932 kom de f\xc3\xb8rste kvinnene inn i HCs liv, men det var bare etter n\xc3\xb8ye overveielse at de ble tatt opp som medlemmer av foreningen, og den f\xc3\xb8rste kvinnelige pHorquinde ble valgt f\xc3\xb8rst i 1953. P\xc3\xa5 femtitallet ble ogs\xc3\xa5 flere kjemikertradisjoner som StoorpHaest, HyttepHaest og Gaukerennet sl\xc3\xa5tt sammen til et felles arrangement, nemlig det vi i dag kjenner som Vinterblotet. Vinterblotet markeres p\xc3\xa5 foreningens stiftelsesdag 8. mars. Vinterblotet 2015 markerte foreningens 100-\xc3\xa5rsjubileum.\n_START_SECTION_\nOrganisasjon\n_START_PARAGRAPH_\nForeningen ledes av et styre p\xc3\xa5 syv Alchymister: pHormand/pHorquinde, PR-sjaepH, Secreteuse, Kasserer, pHaestsjaepH, KjellersjaepH og IndustrisjaepH. F\xc3\xb8rstnevnte fungerer som leder ogs\xc3\xa5 i foreningens orden, Cornu Aureum, her med tittelen Stoormaester.\n_START_SECTION_\nSugepumpen\n_START_PARAGRAPH_\nSugepumpen er H\xc3\xb8iskolens Chemikerforenings egne uperiodiske bulletin, bedre kjent som linjeforeningens avis. Den kommer ut ca. tre ganger i semesteret, og distribueres fritt til alle p\xc3\xa5 studiet.\n_START_SECTION_\nCornu Aureum\n_START_PARAGRAPH_\nCornu Aureum er foreningens orden, den Gyldne Retortes Ridderskab._NEWLINE_Opprettelsen av Cornu Aureum skjedde etter vedtak 19. april 1918, og det ble besluttet at det skulle foretas utnevnelser p\xc3\xa5 den \xc3\xa5rlige StoorpHaesten, som avholdes til minne om HCs grunnleggelsedato 8. mars._NEWLINE_Ridderskap tildeles ordin\xc3\xa6rt for fortjenstfullt virke innen chemikerforeningen og kan ordin\xc3\xa6rt tildeles opptil fire personer per \xc3\xa5r. Ridderskabet ledes av Stoormaesteren og et ordenscapitel best\xc3\xa5ende av Cantzler og Skatmaester.\n_START_SECTION_\nSkandinaviske vennskapsforeninger\n_START_PARAGRAPH_\nKjemikerne fikk etterhvert flere vennskaps-kjemiforeninger i andre land og det ble vanlig \xc3\xa5 bes\xc3\xb8ke andre foreninger i Finland og Sverige. En fast tradisjon er ihvertfall \xc3\xa5 bes\xc3\xb8ke Kemistklubben i \xc3\x85bo i Finland f\xc3\xb8r jul hvert \xc3\xa5r. HC f\xc3\xa5r til gjengjeld bes\xc3\xb8k av b\xc3\xa5de finner og svensker under sitt eget blot. De siste \xc3\xa5rene har ogs\xc3\xa5 en liten delegasjon med kjemikere bes\xc3\xb8kt Berzelii-dagarna p\xc3\xa5 KTH i Stockholm.'